Хәтер имин! Хәтер исән!
(Музыкаль-әдәби композиция)
Мәдинә ХӘЙРУЛЛИНА,
Казан шәһәре «Елгааръягы» балаларга өстәмә белем бирү үзәге милли бүлегенең югары категорияле педагогы

(«Сибелә чәчәк» көе ишетелә)
1 нче алып баручы:
Болгар илем, бөек халкым минем! Тамырларың ерак-еракларга таралган. Үткәннәрең матур әкият синең. Бөек тарихыңны, гөлбакчадай Болгар илеңне, гүзәл калаларыңны мәңге онытма! 
2 нче алып баручы:
Гасырлардан килгән бөек исемең – даның, баһадир ир-егетләреңнең батырлыгы бөтен дөньяга таралсын. Хатын-кызларыңның гүзәллеге, туган халкыңның нечкә күңеле җанны җылытсын, яшәргә көч бирсен! Ата-бабаларыңнан килгән матур гореф-гадәтләрең уянсын, җыр-моңнарың бөтен дөньяга ишетелсен, минем Болгар халкым!
1 нче алып баручы:
Без бүген сезнең белән үткәннәргә бер борылып карыйк. Анда хәтер, тарихыбыз эзләре ярылып ята. Казан ханлыгының соңгы еллары – милли фаҗигабезнең башланган чоры. Без тарихыбызны белергә, азатлык өчен корбан булган ир-егетләребезне искә алырга тиешбез.
2 нче алып баручы: 
Йөрәкләрне җилкендергән аваз
Яңгыраган кебек һавада.
Бабаларның изге васыяте
Ишетелә безгә һаман да...
Бик катлаулы узган тарихыбыз,
Кырыс язмыш сукты, имгәтте.
Авыр еллар, явыз дошманнар да
Сынадылар безнең милләтне.
Баш имәдек кара көчләргә без,
Тамганда да соңгы каныбыз.
Милләтебез өчен корбан булган
Шәһитләрне искә алыйк без! (1 минут тынлык.)
1 нче алып баручы: (Азан тавышы яңгырый).
Хәтер сыман калкып Кол Шәрифләр
Күтәрелә бизәп Казанны!
Гасырларның моңын тыңлый Казан, –
Уята һәр таңда аны азан!
Казаным бит һаман азанлы!
Казаным бит һаман азанлы!
2 нче алып баручы:
Казан өчен башын салган
Шәһитләргә, гүя дога,
Агыладыр айлар-еллар
Моңлы Бер җыр: «Татар – Болгар».
(«Болгар» турында җыр).
1 нче алып баручы:
Чал тарихның янган биштәрендә
Калган синең хәтәр язмышың.
Иманыңа тугры калыр өчен
Корбан бирдең, татар, азмы син?
Татар булсаң, күз карасы кебек,
Сакла илең, туган телеңне.
Ата-бабаларның изге рухы
Нурландырсын туар көнеңне.
2 нче алып баручы:
Ватаным хәзинәләре –
Истәлек-хатирәләр,
Тарих төбеннән калыккан
Мәңгелек хәтер алар...
Җыяр вакыт ташларны да
Бөртек әрәм булмасын.
Изге ядкарь югалмасын,
Изге моңнар сулмасын.
1 нче алып баручы: (курай көе астында)
Сызгырт, курай, үткән кайгыларны,
Өздерт, курай, йөрәк кылларын.
Сиздерт, курай, кайнар тойгыларны,
Сөйдерт, сөйләп татар моңнарын.
Уйна, курай, күктән ямь шауласын,
Нур уйнасын башлар өстендә!
Ямь яктысы юсын кан шәүләсен,
Гөлләр үссен ташлар өстендә.
2 нче алып баручы:
Буыннардан буыннарга күчеп
Тапкырлансын яхшы даныбыз.
Милләтебез киләчәге өчен,
Бердәм халык булып калыйк без!
Бердәм халык булып калыйк без!